Socialdemokraternes trafikordfører Rasmus Prehn afviser at der er råd til at bruge 6 milliarder kroner på en 3. limfjordsforbindelse over øen Egholm, men det er hans nordjyske partifæller ikke enige i. Det oplyser P4 Nordjylland. - Det er mangel på ambitioner at opgive planerne om en tredje limfjordsforbindelse, siger Orla Hav (Soc.dem.) til radioen. Rasmus Prehn mener, at forbindelsen er alt for dyr, miljømæssig uforsvarlig, og at det er bedre at bruge pengene på flere og bedre jernbaneforbindelser i Nordjylland. Men den holdning deles ikke af partifællerne. - Det ændrer ikke på, at det her er et projekt, som er vigtig for regionen, og det vil jeg fortsat holde fast i, siger Ane Halsboe Larsen (Soc.dem.) til P4 Nordjylland. -Nu er Vejdirektoratet kommet med en god og saglig indstilling over Egholm, og den er der fuld opbakning til fra min side, siger Simon Kollerup (Soc.dem.) til radioen. Og for Bjarne Laustsen handler det om at holde et valgløfte. -Vi gik stort set allesammen til valg på, at vi skal have den 3. Limfjordsforbindelse, og det må vi stå fast på, siger Bjarne Laustsen.

Opsummering:
De nordjyske socialdemokrater er ikke enige med Rasmus Prehn i spørgsmål om 3. limfjordsforbindelse.